**Zápisnica zo zasadnutia**

**Obecného zastupiteľstva vo Veselom**

**zo dňa 25. 2. 2019**

Prítomní: podľa prezenčnej listiny, ktorá tvorí súčasť zápisnice

Program:

1. Otvorenie zasadnutia Obecného zastupiteľstva
2. Schválenie programu zasadnutia
3. Určenie overovateľov zápisnice a zapisovateľa

4. Kontrola uznesení

 5. Investičné akcie obce Veselé

 6. Záväzné nariadenie obce Veselé

 7. Kultúrno-spoločenské akcie

 8. Rôzne

 9. Diskusia

 1O. Záver

1. Zasadnutie OZ otvorila V. Šipková, starostka obce. Na zasadnutí boli prítomní 5 poslanci, nebol prítomný Branislav Kukuč a Ing. Monika Komárková. Zastupiteľstvo bolo uznášaniaschopné.

2. V. Šipková, starostka obce, predložila návrh programu zasadnutia.

3. V. Šipková predložila návrh na určenie overovateľov zápisnice poslankyne Luciu Strečanskú a Adrianu Duračkovú, zapisovateľku zápisnice Bc. Máriu Krátkú.

4. Uznesenia zo zasadnutia obecného zastupiteľstva dňa 10. 12. 2018 prečítala poslankyňa Lucia Strečanská.

5. Kamerový systém. Projekt kamerového systému rieši ochranu života, zdravia a majetku obyvateľov a návštevníkov obce. Zámerom je preventívne pôsobenie na príčiny a podmienky výskytu kriminality a iných sociálnych patologických javov, operatívne vyrozumenie príslušných orgánov ako aj včasné zásahy. Starostka obce prezentovala firmu LEDAR s. r. o. Trnava, ktorá vypracováva projekt kamerového systému. Hodnota projektu pre obec Veselé je 980,00 €.

Cyklotrasa. Starostka obce predložila prítomným geodetické zameranie cyklotrasy Mikroregiónu nad Holeškou etapa A: Trebatice – Veľké Kostoľany, v katastrálnom území Veselé a Ťapkové. Zameranie vykonala geodetická kancelária Geo – HaJ, s. r. o. Piešťany, Vajanského 4. Týmto zameraním sa zistili jednak pochybenia geodetov pri zameriavaní pozemkov, ale aj zabratia častí parciel Holešky súkromnými osobami. Z tohto dôvodu je potrebné zvolať stretnutie občanov na verejné prerokovanie, odprezentovať geodetické zameranie cyklotrasy. Predpokladaný termín 13. 3. 2019 o 18.00 hod v Kultúrnom dome Veselé.

Obec Veselé plánuje zateplenie budovy v majetku obce s. č. 346 – budova Obecného úradu Veselé, Slovenská pošta. Starostka obce oslovila vedenie Slovenskej pošty vo veci výmeny okien a vstupných dverí v ich prevádzke. V tejto časti je potrebná výmena špeciálnymi bezpečnostnými oknami. Rekonštrukcia okien by mala byť zrealizovaná do konca júna.

6. Starostka obce informovala prítomných o schválení dotácie na podporu výchovy k stravovacím návykom dieťaťa pre MŠ Veselé v súlade so zákonom č 544/2010 Z. z. o dotáciách v pôsobnosti MPSVR SR v znení neskorších predpisov. Od septembra 2019 sa dotácia na stravu bude poskytovať všetkým deťom MŠ a ZŠ. Z toho vyplýva obci povinnosť vypracovať VZN obce Veselé **o výške mesačného príspevku na čiastočnú úhradu výdavkov škôl a školských zariadení a určení miesta a času zápisu dieťaťa na plnenie povinnej školskej dochádzky v základnej škole, v ktorom upraví stravovacie pásma.**

**Starostka obce predložila prítomným žiadosť občana Andreja Vereša bytom Veselé 439 o súhlas na inštalovanie klimatizácie v byte č. 5, bytový dom 439 vo vlastníctve obce Veselé, na vlastné náklady. Žiadosť tvorí súčasť zápisnice.**

**Starostka obce tlmočila prítomným požiadavku Obce Rakovice o zvýšenie dotácie za účelom zabezpečenia poskytovania záujmového vzdelávania žiakov – občanov s trvalým pobytom v obci Veselé, Centrom voľného času pri ZŠ s MŠ v Rakoviciach, ktorého zriaďovateľom je obec Rakovice. Po diskusii poslancov dotácia bude uhrádzaná podľa doterajšej dohody v výške 90,00 € na žiaka a rok.**

 7. Tak, ako každoročne obec Veselé bude poriadať kultúrno-spoločenskú akciu „Fašiangy sa končia“ kultúrnom dome. Obec zabezpečí kultúrny program: vystúpenie folklórnej skupiny Krakovčanka a dychovej hudby Inovčanka a občerstvenie. Predpokladaný termín 2. 3. 2019.

Dňa 30. 4. 2019 sa uskutoční tradičné stavanie mája a druhú májovú nedeľu oslava dňa matiek.

8. Rôzne. Starostka obce informovala poslancov o predložení správy o plnení úloh v oblasti obrany, bezpečnosti a ochrany obce Veselé a jej pripravenosť na plnenie úloh v oblasti krízovej situácie na Bezpečnostnú radu okresu Piešťany.

9. Na záver starostka obce poďakovala prítomným za účasť.

**Uznesenia Obecného zastupiteľstva vo Veselom zo dňa**

**25. 2. 2019**

 **Uznesenie Obecného zastupiteľstva vo Veselom č. 1/2019**

Obecné zastupiteľstvo vo Veselom

Schvaľuje

program zasadnutia obecného zastupiteľstva vo Veselom na deň 25. 2. 2019.

Prítomní 5 poslanci

Schválili 5 poslanci

**Uznesenie Obecného zastupiteľstva vo Veselom č. 2/2019**

Obecné zastupiteľstvo vo Veselom

určuje

overovateľov zápisnice poslankyne Luciu Strečanskú a Adrianu Duračkovú, zapisovateľku zápisnice Bc. Máriu Krátkú.

Prítomní 5 poslanci

Schválili 5 poslanci

**Uznesenie Obecného zastupiteľstva vo Veselom č. 3/2019**

Obecné zastupiteľstvo vo Veselom

berie na vedomie

predložené uznesenia Obecného zastupiteľstva zo dňa 10. 12. 2018.

Prítomní 5 poslanci

Schválili 5 poslanci

**Uznesenie Obecného zastupiteľstva vo Veselom č. 4/2019**

Obecné zastupiteľstvo vo Veselom

schvaľuje

použitie finančných prostriedkov z rezervného fondu na zaplatenie faktúry vo výške 980,00 € za projekt obecného kamerového systému.

Prítomní 5 poslanci

Schválili 5 poslanci

**Uznesenie Obecného zastupiteľstva vo Veselom č. 5/2019**

Obecné zastupiteľstvo vo Veselom

súhlasí

s montážou splitovej klimatizačnej jednotky v bytovom dome s. č. 439, byt č. 5 nájomníkom Andrejom Verešom, bytom Veselé 439, na vlastné náklady žiadateľa.

Prítomní 5 poslanci

Schválili 5 poslanci

Vo Veselom 25. 2. 2019

Viera Šipková

Starostka obce

Zápisnicu zapísala: Bc. Mária Krátká

Overovatelia zápisnice:

Lucia Strečanská .................................................

Adriana Duračková .................................................